อสังหาฯฟื้นเร็วคนซื้อเลิกตื่นน้ำท่วม
ตลาดอสังหาฯ ฟื้นเร็วเกินคาด ผู้ประกอบการชี้ คนซื้อเลิกตื่นน้ำท่วม ดีมานด์ค้างปีเริ่มหันกลับมาซื้อ
6 ก.พ. 2555

ตลาดอสังหาฯ ฟื้นเร็วเกินคาด ผู้ประกอบการชี้ คนซื้อเลิกตื่นน้ำท่วม ดีมานด์ค้างปีเริ่มหันกลับมาซื้อ 
นายวสันต์ เคียงศิริ กรรมการผู้จัดการ บริษัท ธารารมณ์ เอ็น เตอร์ไพรส์ กล่าวว่า ตลาดที่อยู่อาศัยในเดือน ม.ค. เริ่มกลับคืนสู่ภาวะปกติ โดยยอดขายของบริษัทในเดือน ม.ค.ปีนี้ถือว่าดีกว่าช่วงเดียวกันของปีที่แล้ว แม้ว่าจะเพิ่งผ่านพ้นจากสถานการณ์น้ำท่วมมาก็ตาม ส่วนหนึ่งเป็นผลจากผู้บริโภคที่ชะลอการตัดสินใจซื้อมาจากปีที่แล้ว เริ่มกลับมาซื้ออีกครั้งหลังจากคลายความวิตกเรื่องน้ำท่วม
ทั้งนี้ พฤติกรรมการซื้อของผู้บริโภคนั้นยังไม่เปลี่ยนแปลง โดยเฉพาะในเรื่องของทำเล เพราะแหล่งงานของผู้ซื้อยังไม่เปลี่ยนโอกาสที่จะเปลี่ยนทำเลซื้อบ้านก็คงไม่เปลี่ยนเช่นกัน แต่ผู้ซื้อมีการสอบถามเรื่องมาตรการการป้องกันน้ำท่วมมากขึ้น เพื่อให้มั่นใจว่า หากเกิดเหตุการณ์ขึ้นอีกทางโครงการยังมีมาตรการที่สามารถรองรับได้ในระดับหนึ่ง
“สถานการณ์ตลาดในเดือน ม.ค.ถือว่าดีกว่าที่คาดไว้ แม้ว่าถ้าเป็นภาวะปกติจะต้องดีกว่านี้ก็ตาม แต่ถือว่าเริ่มเห็นสัญญาณที่ดี เมื่อกำลังซื้อที่อั้นมาจากปีที่แล้วเริ่มกลับมาซื้ออีกครั้ง ทำให้ในไตรมาสแรกการซื้อขายจะกลับมาเป็นปกติ หากไม่มีปัจจัยลบอื่นๆ สอดแทรกตลาดน่าจะดีกว่าที่คาดเอาไว้ว่าจะยังคงชะลอตัว” นายวสันต์ กล่าว
สำหรับโครงการที่อยู่ในทำเลที่ถูกน้ำท่วมเป็นที่สังเกตว่า หากในขณะที่น้ำท่วมโครงการมีการป้องกันที่ดีจะกลายเป็นโครงการที่มีลูกค้าให้ความสนใจจากการบอกต่อของคนในพื้นที่ ขณะที่ผู้ซื้อก็ยังไม่คิดที่จะเปลี่ยนทำเล เพราะการเลือกทำเลบ้านจะเกี่ยวพันกับแหล่งงาน นอกจากคนที่มีกำลังซื้อสูงก็อาจจะมีการซื้อคอนโดมิเนียมเพิ่มบ้าง
ด้านนายสัมมา คีตสิน ผู้อำนวยการศูนย์ข้อมูลอสังหาริมทรัพย์ ธนาคารอาคารสงเคราะห์ กล่าวว่า ได้สำรวจตลาดที่อยู่อาศัยใน จ.เชียงใหม่ พบว่ามีโครงการที่อยู่อาศัยอยู่ระหว่างการขายทั้งสิ้น 241 โครงการ จำนวน 2.2 หมื่นหน่วย แบ่งเป็นบ้านจัดสรร 208 โครงการ จำนวน 1.9 หมื่นหน่วย สามารถขายได้สะสมทั้งสิ้น 1.1 หมื่นหน่วย และอาคารชุด 33 โครงการ จำนวน 3,500 หน่วย สามารถขายได้สะสมทั้งสิ้น 2,000 หน่วย